Kandrzin-Koźle. Kandrzin-Koźle (pol. "Kędzierzyn-Koźle", mjym. "Kandrzin-Cosel, Heydebreck", czes. "Kandeřín-Kozlí") – mjasto we wojewůdztwje uopolskym, nad Uodrům. Powstało we 1975 r. ze skuplowańo sztyrech uosobnych uorgańizmůw admińistracyjnych: Kandrzina, Koźlo, Sławjyńćic a Kłodńice. Stworzińy Kandrzina-Koźlo ńy bůło atoli formalńy "skuplowańym sztyrech mjast", nale "przikuplowańym do Kandrzina" we dńu 30 paźdźyrńika 1975 "trzech mjast" (Kłodńice, Koźlo a Sławjyńćic) a "gminy Sławjyńćice". "Gmina Kłodńica" ńy weszła do nowego uorgańizmu, włůnczyli ja do gmin Leśńica a Zdźeszowice. Dźepjyro po sztyrech dńach, to je 3 listopada 1975, zmjyńůno bůło mjana Kandrzin na Kandrzin-Koźle.
W Koźlu znojduje śe jydyn ze nojwjynkszych rzycznych portůw we Polsce. Sům sam tyż jedne ze nojwjynkszych we Polsce chymicznych zakładůw – Zakłady Azotowe Kędzierzyn S.A., a tyż holding "Blachownia". Je to druge mjasto wojewůdztwa uopolskigo podug liczby populacyje a pjyrsze podug zajmowanego terytorjum.